## **STOKKRÅ**

Høgdemeter over havet: omlag 701 m

Lengde: 3,5 km

Tid: 1-2 timer ein veg.

Gradering: Middels tung

**Vegskildring**: **Turen går frå Djønno**: Køyr riksveg 13 gjennom Vallaviktunnelen og ta av til høgre mot Djønno og Tjoflot. Følg vegen heilt til endes av bygda ved ein stor snuplass på venstre side. Her går det ein skogsveg på høgre side av snuplassen. Følg denne og du går no i Hetledalen. Informasjon om både Oksen og Ingebjørgnuten heng på skilttavla ved vegen.

Du følgjer skogsvegen oppover i ca 2. Det er skilta til både til Oksen og Ingebjørgnuten undervegs. Der skogsvegen flatar ut vil det stå skilt til Oksen, men også motsett veg til Ingebjørgnuten som du skal følgje. Skogsvegen går flatt vidare til du kjem opp på det høgaste partiet på vegen, og der skal du ta av bratt til venstre på ein ny avstikkar/ skogsveg. Det vil stå skilt her. Denne skogsvegen følgjer du heilt til endes ( ikkje langt). No vil du komme til eit flott utsiktspunkt der vi og har satt ein benk og stien går vidare inn i skogen i det nye hogstfeltet. Herifrå er er 7 km til Ingebjørgnuten. Det står både skilt og skilttavle her til informasjon. Og det er 3,5 km til stølen Stokkrå.

Stien er merka med raudt. Den går bratt oppover i lia og den er enkel å følgje. Du passerer «Ølkono», i den bratte skogen, ei drikkevasskjelde som aldri vert tom. (lurt å fylle opp vatn her då det er generelt lite vatn å finne på denne sida av fjellet). Du kjem til Skreddalen der det tydeleg er lagt ut steinar frå gamal tid, for at det skal verta lettare å gå over. Etter kvart som du nærmar deg toppen kjem du til Langedalen der hytta til fam Astrid og Ernst Eide står. Utsikta er vakker her og no vert den berre betre og betre. Frå Langedalen går du vidare oppover og fylgjer stien (som er noko vanskelegare å sjå her) mot venstre. Følg merkinga. Stien svingar så oppover og utover mot høgre og du begynner å gå inn i Stølsdalen No skal du gå vidare fram til Innetunstølen, Stokkrå som Anders Djønne eig. Dette siste partiet er veldig flott og du må opp ei bratt brekke til slutt for å komme til støls. Det er mange dalar i området og det er viktig at du fylgjer merkinga.

Frå Stokkrå kan du nyte ei fantastisk utsikt ut fjorden!

**Turtips 1:**Gå vidare oppover via Øykjaskar og heilt opp til Ingebjørgnuten på raudmerka løype

**Turtips 2:** Gå raudmerka løype 5,5 km vidare til Oksen frå Ingebjørgnuten. Då går du på ein gammal sauasti omtrent heile vegen og har ei fantastisk utsikt ut og inn fjorden.

**Turtips 3:** Gå raudmerka løype rett ned mot Stokksel frå Ingebjørgnuten. Du kjem ned via Nonfjellhytta og ned til parkeringa på Stokksel. Ein flott tur!

**Turtips 4:** Gå frå Ingebjørgnuten og ned til Daurmålsnuten via blåmerka løype.

(Sjå eigne turskildringar for desse turane på www.granvin-turlag.no)

GOD TUR! Granvin Turlag